Jan Egeland
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Jan Egeland er ein norsk organisasjonsmann frå Stavanger som i ei årrekkje har arbeidd på toppnivå med konfliktløysing, naudhjelp, demokrati og menneskerettar. Sidan 2013 er han generalsekretær i Flyktninghjelpen. Tidlegare har han mellom anna vore generalsekretær i Raudekrossen i Noreg og visegeneralsekretær i FN. Egeland var statssekretær i Utanriksdepartementet i perioden 1992–1997.
Bakgrunn Jan Laurits Egeland er fødd i Stavanger i Rogaland. Han tok examen artium ved Stavanger katedralskole i 1976, magistergrad i statsvitskap ved Universitetet i Oslo i 1985 og arbeidde som forskingskoordinator ved Henry Dunant Institute i Genève i 1985–1987. Karriere Egeland var den som koordinerte dei første samtalane som førte til Oslo-avtalen, mellom Israel og PLO, i 1993. Han har òg arbeidd med fredsforhandlingar mellom anna i Guatemala, Sudan, på Balkan, Kypros og i Colombia og har greidd å mobilisere massemedia for å gi saker merksemd.I 1987–1990 var Egeland informasjonsleiar og deretter utanlandssjef for Raudekrossen i Noreg. Egeland var personleg rådgivar for utanriksminister Thorvald Stoltenberg frå Arbeidarpartiet i 1990–1992 og statssekretær i Utanriksdepartementet i 1992–1993 for statsråd Thorvald Stoltenberg, i 1993–1994 for statsråd Johan Jørgen Holst og i 1994–1997 for statsråd Bjørn Tore Godal. Han var spesialrådgivar i Raudekrossen i 1997–1999 og spesialrådgivar for FN i Colombia i 1999–2001.I perioden 2002–2003 arbeidde han som generalsekretær for Raudekrossen i Noreg, han var visegeneralsekretær for humanitær bistand og naudhjelp i FN i 2003–2006 og spesialrådgivar for generalsekretæren i FN i 2007. Frå 2007 til 2011 var Egeland direktør ved Norsk Utanrikspolitisk Institutt (NUPI), i 2011–2013 var han europadirektør i Human Rights Watch, og han blei generalsekretær i Flyktninghjelpen i 2013. Andre verv og utmerkingar Egeland blei tildelt Peer Gynt-prisen i 2005, og Time Magazine kåra han i 2006 som eit av dei 100 menneska i verda som har mest påverknadskraft. Han har hatt verv i Amnesty International og sat i styret til International Crisis Group fram til 2012. Frå 2015 til 2018 leidde han ei arbeidsgruppe oppnemnd av FN for å gi vern til syriske flyktningar, og målet var å få på plass ein fredsavtale. Utgjevingar Boka Impotent Superpower – Potent Small State. Potentials and Limitations of Human Rights Objectives in the Foreign Policies of the United States and Norway kom i 1988 og var basert på magistergradsoppgåva hans. I 2007 gav han ut boka Det nytter. Rapport fra frontlinjene. Les meir i Store norske leksikon Jan Egeland i Norsk biografisk leksikon Raudekrossen FN statssekretær Flyktninghjelpen Eksterne lenker Regjeringa: Jan Egeland Flyktninghjelpen: Jan Egeland